HIT
Dobrý deň, mám intoleranciu laktózy a v súčasnosti sa pravdepodobne u mňa prejavuje aj HIT. Taktiež sa neviem zbaviť helicobaktera (aj po 4-kombinácii atb). Kúpila som si Revicolin aj kvapky Histallerg. Poradíte mi, ako a či ich vôbec súčasne užívať? Ďakujem za radu.
Dobrý deň,
Ďakujeme za vašu otázku. Prípravky Revicolin a Histallerg patria medzi výživové doplnky, pri ktorých nie je povinnosť klinického skúšania pred ich uvedením na trh. Z toho dôvodu nie sú dostupné informácie o prípadných interakciách medzi uvedenými prípravkami.
Oba uvedené prípravky však obsahujú palmitoyletanolamid, pričom pri prípravku Histallerg výrobca neuvádza jeho obsah v dennej dávke (Revicolin obsahuje v 1 kapsule 150 mg palmitoyletanolamidu). Z toho dôvodu sa vám neviem vyjadriť k súbežnému užívaniu týchto produktov. Z dostupných klinických štúdií vyplýva, že denná dávka palmitoyletanolamidu pri liečbe zápalových ochorení čriev sa pohybuje v rozmedzí 1200 až 1600 mg.
V prípade obáv z uvedenej kombinácie prípravkov vám odporúčam užívať najskôr jeden z uvedených a po skončení jeho užívania pokračovať s užívaním toho druhého.
Prajem pekný zvyšok dňa.
S pozdravom
Mgr. Tamara Jakúbeková